**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL plungės rajono savivaldybės**

**ŽEMAIČIŲ KALVARIJOS KULTŪROS CENTRO NUOSTATŲ PATVIRTINIMO**

2023 m. liepos 27 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 15 straipsnio 2 dalies 9 punktu, Lietuvos Respublikos biudžetinių įstaigų įstatymo 4 straipsnio 3 dalies 1 punktu, Lietuvos Respublikos kultūros centrų įstatymu, Plungės rajono savivaldybės taryba nusprendžia:

1. Patvirtinti Plungės rajono savivaldybės Žemaičių Kalvarijos kultūros centro nuostatus (pridedama).

2. Įgalioti Plungės rajono savivaldybės Žemaičių Kalvarijos kultūros centro direktorę Rimą Jokubauskienę įregistruoti nuostatus ir teisės aktų nustatyta tvarka atlikti kitus su šiuo pavedimu susijusius veiksmus.

3. Pripažinti netekusiu galios Plungės rajono savivaldybės tarybos 2021 m. lapkričio 25 d. sprendimą Nr. T1-284 „Dėl Plungės rajono savivaldybės Žemaičių Kalvarijos kultūros centro nuostatų patvirtinimo“ nuo naujų nuostatų įregistravimo Juridinių asmenų registre dienos.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Savivaldybės tarybos posėdžių sekretorė Irmantė Kurmienė

Juridinio ir personalo administravimo skyriaus vedėjas Vytautas Tumas

Protokolo skyriaus kalbos tvarkytoja Simona Grigalauskaitė

Sprendimą rengė Kultūros, turizmo ir viešųjų ryšių skyriaus vedėja Vida Saukalienė

PATVIRTINTA

Plungės rajono savivaldybės

tarybos 2023 m. liepos 27 d.

sprendimu Nr. T1-

**PLUNGĖS RAJONO SAVIVALDYBĖS**

**ŽEMAIČIŲ KALVARIJOS KULTŪROS CENTRO NUOSTATAI**

**I SKYRIUS**

**BENDROJI DALIS**

1. Plungės rajono savivaldybės Žemaičių Kalvarijos kultūros centro nuostatai (toliau – Nuostatai) reglamentuoja biudžetinės įstaigos Plungės rajono savivaldybės Žemaičių Kalvarijos kultūros centro (toliau – Kultūros centras) ir struktūrinių teritorinių padalinių (filialų) teisinę formą, veiklos pobūdį, tikslus ir funkcijas, teises ir pareigas, valdymą ir veiklos organizavimą, darbuotojų priėmimą į darbą, atleidimą iš darbo, darbo apmokėjimo tvarką, lėšų šaltinius, jų naudojimo tvarką, finansinės veiklos kontrolę, steigimo, pertvarkymo, reorganizavimo, likvidavimo tvarką, savininką, savininko teises ir pareigas įgyvendinančią instituciją, viešų pranešimų skelbimo ir visuomenės informavimo tvarką.

2. Kultūros centro savininkas yra Plungės rajono savivaldybė (toliau – Savininkas), kodas 111104268, savininko teises ir pareigas įgyvendinanti institucija – Plungės rajono savivaldybės taryba (toliau – Savivaldybės taryba).

3. Kultūros centro teisinė forma – biudžetinė įstaiga.

4. Kultūros centras yra ribotos civilinės atsakomybės viešasis juridinis asmuo, turintis savo antspaudą su Savivaldybės herbu, pavadinimą, simboliką, sąskaitas Lietuvos Respublikos bankuose.

5. Kultūros centro veikla organizuojama vadovaujantis Lietuvos Respublikos Konstitucija, Jungtinių Tautų vaiko teisių konvencija, Lietuvos Respublikos civiliniu kodeksu, Lietuvos Respublikos biudžetinių įstaigų įstatymu, Lietuvos Respublikos kultūros centrų įstatymu, Lietuvos Respublikos muziejų įstatymu, Lietuvos Respublikos švietimo įstatymu, kitais įstatymais, Lietuvos Respublikos Vyriausybės nutarimais bei kitais teisės aktais, Lietuvos Respublikos kultūros bei Švietimo, mokslo ir sporto ministerijų teisės aktais, Plungės rajono savivaldybės tarybos sprendimais, kitais teisės aktais ir šiais Nuostatais.

6. Kultūros centro pavadinimas – Žemaičių Kalvarijos kultūros centras, įregstruotas Juridinių asmenų registre, kodas 300127381.

7. Kultūros centro buveinė: Plungės rajono savivaldybė, Žemaičių Kalvarijos seniūnija, 90443 Žemaičių Kalvarija, Gardų a. 9.

8. Kultūros centrui priklausantys struktūriniai teritoriniai padaliniai (filialai), ekspozicijos:

8.1. Alsėdžių kultūros centras, buveinė: Plungės rajono savivaldybė, Alsėdžių seniūnija, 90472 Alsėdžiai, Telšių g. 3;

8.2. Platelių kultūros centras, buveinė: Plungės rajono savivaldybė, Platelių seniūnija, 90420 Plateliai, Didžioji g. 21;

9. Kultūros centro struktūriniai teritoriniai padaliniai (filialai) nėra juridiniai asmenys ir veikia pagal Žemaičių Kalvarijos kultūros centro direktoriaus patvirtintus nuostatus ir tvarkas.

10. Kultūros centras aptarnauja Alsėdžių, Platelių ir Žemaičių Kalvarijos seniūnijų teritorijas, organizuoja renginius atsižvelgiant į šių teritorijų bendruomenių poreikius, vykdo muziejinę veiklą.

11. Kultūros centras turi memorialinę Vytauto Mačernio muziejinę ekspoziciją, vadinamą Vytauto Mačernio muziejumi (adresas: Plungės rajono savivaldybė, Žemaičių Kalvarijos mstl., Alsėdžių g. 4.), kuris nėra juridinis vienetas ir veikia pagal Kultūros centro direktoriaus patvirtintą tvarką.

12. Kultūros centro finansiniai metai sutampa su kalendoriniais metais.

**II SKYRIUS**

**KULTŪROS CENTRO TIKSLAI IR FUNKCIJOS**

13. Kultūros centro veiklos sritis – daugiasritis kultūros centras, kurio veikla apima dvi ar daugiau kultūros ar meno sričių.

14. Kultūros centro tikslai: stiprinti nacionalinį, regiono ir (ar) vietos bendruomenės kultūrinį savitumą, puoselėti etninę kultūrą, teikti kultūros paslaugas, vykdyti menines, kultūrinės edukacijos, neformaliojo švietimo veiklas, ugdant ir tenkinant bendruomenės kultūrinius poreikius, organizuoti ir vykdyti mėgėjų ir profesionaliojo meno veiklas ir jų sklaidą, pristatyti kultūrines tradicijas šalyje ir užsienyje.

15. Kultūros centro ir struktūrinių teritorinių padalinių (filialų) funkcijos:

15.1. bendradarbiaudamas su Lietuvos ir užsienio institucijomis, valstybės, savivaldybių įstaigomis, nevyriausybinėmis organizacijomis, kuria ir teikia įvairias kultūros paslaugas, užtikrina jų prieinamumą visuomenei;

15.2. įgyvendina priemones, skirtas nacionalinių, regiono ir vietos etninės kultūros ir nematerialaus kultūros paveldo vertybių išsaugojimui, stiprinimui ir sklaidai;

15.3. įgyvendina priemones, skirtas dainų švenčių tradicijų tęstinumui ir plėtrai užtikrinti, dalyvauja dainų šventėse;

15.4. formuoja mėgėjų meno kolektyvus, įgyvendina mėgėjų meno kolektyvų plėtrą,teikia priemones ir (ar) išteklius, reikalingus jų kultūrinei veiklai vykdyti;

15.5. organizuoja kultūros renginius, rengia ir įgyvendina kultūrinės edukacijos ir neformaliojo švietimo veiklas;

15.6. įgyvendina iniciatyvas, skirtas Lietuvos tapatybės ir tradicijų išsaugojimui, istorinės atminties aktualizavimui užtikrinti, stiprinančias vietos ir regiono kultūrinį savitumą, skatinančias pilietiškai aktyvios bendruomenės ugdymą;

15.7. organizuoja ir (ar) vykdo profesionalaus meno veiklas ir jų sklaidą, dalyvauja įgyvendinant regioninius, nacionalinius ar tarptautinius kultūros plėtros projektus ir programas;

15.8. įgyvendina veiklas, skirtas vietos bendruomenės įsitraukimui į socialines iniciatyvas meninėmis ir kūrybinės saviraiškos formomis skatinti;

15.9. vykdo veiklas, skatinančias įvairių kultūrų pažinimą, kultūros paslaugų prieinamumą socialinės atskirties grupėms ir šių grupių įtraukimą į kultūros plėtrą;

15.10. vykdo kultūros pristatymą ir sklaidą užsienyje;

15.11. rengia kultūros centrų darbuotojų kvalifikacijos tobulinimo programas ir užtikrina kultūros centrų darbuotojų dalyvavimą jose;

15.12. teikia kultūros paslaugas, skatinančias kultūrinį verslumą;

15.13. atlieka teikiamų kultūros paslaugų poreikio ir kultūros paslaugų kokybės stebėseną;

15.14. atlikti kitas teisės aktuose nustatytas funkcijas.

16. Kultūros centro veikla pagal teisės aktais patvirtintą Ekonominės veiklos rūšių klasifikatorių:

16.1. Vaikų poilsio stovyklų veikla (55.20.20);

16.2. Leidybinė veikla (58);

16.3. Knygų, periodinių leidinių leidyba ir kita leidybinė veikla (58.1);

16.4. Knygų leidyba (58.11);

16.5. Žinynų, katalogų ir adresų sąrašų leidyba (58.12);

16.6. Laikraščių leidyba (58.13);

16.7. Kita leidyba (58.19);

16.8. Kino filmų, vaizdo filmų ir televizijos programų gamyba, garso įrašymo ir muzikos įrašų leidybos veikla (59);

16.9. Kino filmų rodymas (59.14);

16.10. Garso įrašymas ir muzikos įrašų leidyba (59.2; 59.20);

16.11. Programų rengimas ir transliavimas (60);

16.12. Viešųjų ryšių ir komunikacijos veikla (70.21);

16.13. Reklama (73.1);

16.14. Rinkos tyrimas ir viešosios nuomonės apklausa (73.20);

16.15. Fotografavimo veikla (74.20);

16.16. Muzikos instrumentų, teatro dekoracijų ir kostiumų nuoma (77.29.30);

16.17. Ekskursijų organizatorių veikla (79.12);

16.18. Kitų išankstinio užsakymo ir susijusių paslaugų veikla (79.90);

16.19. Posėdžių ir verslo renginių organizavimas (82.30);

16.20. Kitas mokymas (85.5);

16.21. Kultūrinis švietimas (85.52);

16.22. Kitas, niekur kitur nepriskirtas, švietimas (85.59);

16.23. Kūrybinė, meninė ir pramogų organizavimo veikla (90.0);

16.24. Scenos pastatymų veikla (90.01);

16.25. Scenos pastatymams būdingų paslaugų veikla (90.02);

16.26. Meninė kūryba (90.03);

16.27. Meno įrenginių eksploatavimo veikla (90.04);

16.28. Kita pramogų ir poilsio organizavimo veikla (93.29);

16.29. Sportinė veikla, pramogų ir poilsio organizavimo veikla (93);

16.30. Pramogų ir poilsio organizavimo veikla (93.2);

16.31. Atrakcionų ir teminių parkų veikla (93.21);

16.32. Narystės organizacijų veikla (94);

16.33. Kitų narystės organizacijų veikla (94.9);

16.34. Muziejų veikla (kodas 91.02).

**III SKYRIUS**

**KULTŪROS CENTRO SAVININKO TEISES IR PAREIGAS ĮGYVENDINANČIOS**

**INSTITUCIJOS KOMPETENCIJA**

17. Kultūros centro Savininko teises ir pareigas įgyvendinanti institucija – Plungės rajono savivaldybės taryba, kuri:

17.1. priima sprendimus dėl Kultūros centro pertvarkymo ir /ar likvidavimo, tvirtina Kultūros centro veiklą reglamentuojančius teisės aktus ir planavimo dokumentus;

17.2. bendradarbiaudama su Kultūros centro bendruomene, nustato Kultūros centro veiklos prioritetus;

17.3. užtikrina Kultūros centro finansavimą ir (ar) kitokį prisidėjimą prie Kultūros centro veiklos, mėgėjų meno kolektyvų dalyvavimo įgyvendinant tarptautines, nacionalines, regionines kultūrines programas ir dalyvavimo dainų šventėse;

17.4. tvirtina Kultūros centro vidaus organizacinę struktūrą;

17.5. atlieka kitas Lietuvos Respublikos kultūros centrų įstatyme ir kituose teisės aktuose nustatytas funkcijas, susijusias su Kultūros centro veiklos valdymu.

18. Savivaldybės meras:

18.1. koordinuoja ir kontroliuoja Kultūros centro veiklą, organizuoja jo teikiamų paslaugų kokybės stebėseną;

18.2. atlieka kitas Lietuvos Respublikos kultūros centrų įstatyme ir kituose teisės aktuose nustatytas funkcijas, susijusias su Kultūros centro veiklos valdymu.

**IV SKYRIUS**

**KULTŪROS CENTRO TEISĖS IR PAREIGOS**

19. Nuostatuose numatytai veiklai vykdyti Kultūros centras turi teisę:

19.1. valdyti Savininko patikėjimo teise perduotą turtą, naudotis ir disponuoti juo teisės aktų ir Savininko nustatyta tvarka;

19.2. pirkti ar kitaip įsigyti turtą, jį valdyti, naudoti ir disponuoti juo įstatymų ir šių Nuostatų nustatyta tvarka;

19.3. sudaryti sutartis bei prisiimti įsipareigojimus;

19.4. teikti mokamas paslaugas, kurių sąrašą ir mokamų paslaugų kainas (įkainius) nustato Savivaldybės taryba;

19.5. gauti paramą;

19.6. naudoti lėšas Nuostatuose numatytiems tikslams ir funkcijoms įgyvendinti;

19.7. plėtoti tarptautinius ryšius, keistis specialistais, kviestis įvairius atlikėjus;

19.8. Savininko sprendimu, stoti į ne pelno siekiančių šalies ir tarptautinių organizacijų asociacijas bei dalyvauti jų veikloje;

19.9. plėtoti kūrybinius ryšius su šalies ir užsienio mėgėjų meno kolektyvais, kitais kultūros centrais ir partneriais;

19.10. nustatyta tvarka įsigyti autorių teises į įvairaus pobūdžio meno kūrinius, užsakyti naujus kūrinius ir juos viešai atlikti ar demonstruoti;

19.11. įstatymų ir kitų teisės aktų nustatyta tvarka informuoti visuomenę apie Kultūros centro veiklą;

19.12. vadovaudamasis Lietuvos Respublikos viešųjų pirkimų įstatymu ir kitais teisės aktais, organizuoti viešuosius pirkimus su Kultūros centro veikla susijusioms prekėms, paslaugoms ir priemonėms įsigyti;

19.13. teikti Lietuvos Respublikos ir užsienio fondams finansuotinas programas ir projektus;

19.14. organizuoti kultūros, švietimo renginius;

19.15. pasirinkti kūrybinės veiklos kryptis,

19.16. suderinęs su Savininku, keisti Kultūros centro darbo laiką.

20. Kultūros centras, įgyvendindamas jam pavestas funkcijas, privalo:

20.1. vykdyti Nuostatuose reglamentuotą veiklą ir funkcijas;

20.2. planuoti Kultūros centro veiklos strategiją, teikti Savininkui Kultūros centro veiklos programas, strateginius veiklos planus;

20.3. užtikrinti ugdymo, mokymo, švietimo programų vykdymą, atvirumą vietos bendruomenei;

20.4. teikti Savininkui ir kitoms įstatymų numatytoms institucijoms Kultūros centro veiklos ir finansines ataskaitas;

20.5. teikti Savininkui tvirtinti teikiamų mokamų paslaugų įkainius;

20.6. tvarkyti buhalterinę apskaitą, teikti finansinę-buhalterinę ir statistinę informaciją valstybės institucijoms ir mokėti mokesčius įstatymų nustatyta tvarka;

20.7. lėšas, gautas už Kultūros centro teikiamas mokamas paslaugas, naudoti pagal Kultūros centro patvirtintą išlaidų sąmatą;

20.8. atsiskaityti už pateiktas prekes, atliktus darbus ir paslaugas bet kuria sutarta forma pagal įstatymų ir kitų teisės aktų reikalavimus;

20.9. sudaryti sąlygas Kultūros centro darbuotojams kelti kvalifikaciją;

20.10. užtikrinti žiūrovų saugumą, saugias darbuotojų darbo sąlygas, priešgaisrinę ir darbo saugą;

20.11. užtikrinti saugią, sveiką, užkertančią kelią smurto, prievartos apraiškoms, narkotinių ir psichotropinių medžiagų vartojimo ir kitiems žalingiems įpročiams, aplinką;

20.12. vykdyti kitais įstatymais ir teisės aktais nustatytas pareigas.

**V SKYRIUS**

**KULTŪROS CENTRO VALDYMAS**

21. Kultūros centrui vadovauja direktorius, kurį įstatymų nustatyta tvarka skiria ir atleidžia Savivaldybės meras.

22. Kultūros centro direktorius, vykdydamas jam pavestus uždavinius:

22.1. vadovauja Kultūros centrui ir atsako už jo veiklą;

22.2. organizuoja Kultūros centro darbą, kad būtų įgyvendinami Kultūros centro tikslai ir atliekamos nustatytos funkcijos;

22.3. užtikrina, kad būtų laikomasi įstatymų, kitų teisės aktų ir šių Nuostatų;

22.4. tvirtina pareigybių sąrašą, neviršydamas Savininko nustatyto didžiausio leistino pareigybių skaičiaus ir darbo užmokesčiui skirtų lėšų;

22.5. tvirtina Kultūros centro darbo tvarkos taisykles, darbuotojų pareigybių aprašymus, ir kitus Kultūros centro teisės aktus;

22.6. nustato Kultūros centro darbo laiką, suderinęs jį su Savininku;

22.7. įstatymų nustatyta tvarka priima ir atleidžia Kultūros centro darbuotojus, skatina juos ir skiria dausmines nuobaudas;

22.8. vertina Kultūros centro kultūros ir meno darbuotojų, specialistų veiklą;

22.9. tvirtina darbuotojų bazinį atlyginimą, kintamąją dalį, priemokas ir premijas;

22.10. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;

22.11. užtikrina racionalų ir taupų lėšų ir turto naudojimą, kad Kultūros centro finansiniai įsipareigojimai neviršytų jo finansinių galimybių, veiksmingą Kultūros centro vidaus kontrolės sistemos sukūrimą, jos veikimą ir tobulinimą;

22.12. tvirtina Kultūros centro pajamų, išlaidų ir kitas sąmatas;

22.13. teisės aktų nustatyta tvarka atstovauja Kultūros centrui teisme ar kitose valstybės ar savivaldybių institucijose, įstaigose;

22.14. neviršydamas savo kompetencijos, leidžia įsakymus ir kitus Kultūros centro veiklą reglamentuojančius teisės aktus, privalomus visiems jo darbuotojams, ir kontroliuoja jų vykdymą;

22.15. Kultūros centro vardu sudaro arba įgalioja kitus Kultūros centro darbuotojus sudaryti sutartis;

22.16. užtikrina, kad Kultūros centro veikloje būtų laikomasi įstatymų, vykdomi Lietuvos Respublikos Vyriausybės nutarimai ir kiti teisės aktai, Savivaldybės tarybos sprendimai;

22.17. gali turėti ir kitų jam Kultūros centro nuostatuose arba kituose teisės aktuose nustatytų teisių ir pareigų, kurios neprieštarauja įstatymams ir kitiems teisės aktams.

23. Kultūros centre gali būti sudaryta kolegiali, patariamąjį balsą turinti Kultūros centro taryba, kurios sudarymo tvarką ir jos sudėtį bei nuostatus tvirtina Kultūros centro direktorius.

**VI SKYRIUS**

**DARBO SANTYKIAI IR APMOKĖJIMAS**

24. Kultūros centro direktorius į pareigas priimamas Lietuvos Respublikos kultūros centrų įstatyme nustatyta tvarka.

25. Direktoriaus ir darbuotojų darbo santykius, darbo apmokėjimą, kasmetinės veiklos veirtinimą ir garantijas reglamentuoja Lietuvos Respublikos darbo kodeksas ir kiti teisės aktai.

26. Didžiausią leistiną darbuotojų skaičių, dirbančių pagal darbo sutartis ir gaunančių darbo užmokestį iš Savivaldybės skirto biudžeto, nustato ir tvirtina Savininkas.

27. Atskiriems kultūriniams projektams įgyvendinti direktoriui suteikiama teisė sudaryti terminuotas darbo sutartis arba autorines ar atlikėjo intelektinių paslaugų sutartis.

28. Kultūros centro darbuotojų darbo užmokesčio dydis nustatomas Lietuvos Respublikos darbo kodekso ir kitų teisės aktų nustatyta tvarka.

**VII SKYRIUS**

**KULTŪROS CENTRO TURTAS IR LĖŠOS BEI JŲ NAUDOJIMAS**

29. Kultūros centras patikėjimo teise valdo, naudoja ir disponuoja jo veiklai Valstybės bei Savivaldybės tarybos perduotu arba kitaip įsigytu turtu.

30. Kultūros centras susidėvėjusias ar nereikalingas materialines vertybes nurašo ar realizuoja ir gautas pajamas naudoja Savininko nustatyta tvarka.

31. Kultūros centro lėšas sudaro:

31.1. valstybės biudžeto ir /ar Savivaldybės biudžeto asignavimai;

31.2. lėšos už teikiamas mokamas paslaugas;

31.3. lėšos už tikslinių programų vykdymą;

31.4. lėšos, gautos kaip parama;

31.5. kitos valstybės ir /ar Savivaldybės pinigų fondų lėšos;

31.6. kitos teisėtai gautos lėšos.

**VIII SKYRIUS**

**KULTŪROS CENTRO FINANSINĖS VEIKLOS KONTROLĖ**

32. Kultūros centras yra finansuojamas iš Savininko biudžeto pagal asignavimų valdytojų patvirtintas sąmatas, laikantis Finansų ministerijos nustatytų finansavimo taisyklių ir iždo procedūrų.

33. Iš Savivaldybės biudžeto išlaikomo kultūros centro veiklos ir išorės finansinį auditą atlieka Savivaldybės kontrolės ir audito tarnyba.

34. Kultūros centro finansinės veiklos kontrolę vykdo Savininko ir kitos įgaliotos valstybės institucijos teisės aktų nustatyta tvarka.

35. Kultūros centro vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu ir kitais vidaus auditą reglamentuojančiais teisės aktais.

**IX SKYRIUS**

**KULTŪROS CENTRO NUOSTATŲ TVIRTINIMAS, KEITIMAS IR PAPILDYMAS**

36. Kultūros centro nuostatus tvirtina keičia, papildo ar pripažįsta negaliojančiais Savininkas.

37. Kultūros centro nuostatai keičiami ar papildomi Kultūros centro direktoriaus arba Savininko iniciatyva.

38. Nuostatų pakeitimai ir papildymai įsigalioja nuo jų įregistravimo įstatymų nustatyta tvarka.

**X SKYRIUS**

**KULTŪROS CENTRO REORGANIZAVIMAS, PERTVARKYMAS IR LIKVIDAVIMAS**

39. Kultūros centrą reorganizuoja, pertvarko arba likviduoja Savininkas, vadovaudamasis Lietuvos Respublikos teisės aktų nustatyta tvarka.

**XI SKYRIUS**

**BAIGIAMOSIOS NUOSTATOS**

40. Kultūros centras įstatymų nustatyta tvarka gali turėti emblemą, vėliavą ir kitą atributiką.

41. Vieši Kultūros centro pranešimai skelbiami Kultūros centro interneto svetainėje [*www.zemkalvarijakc.lt*](http://www.zemkalvarijakc.lt)*.*

42. Kultūros centras savo veiklos kryptis, plėtotės strategiją, dalyvavimą tarptautinėse programose, metinius renginių planus derina su Plungės rajono savivaldybės administracijos Kultūros, turizmo ir viešųjų ryšių skyriumi.

**KULTŪROS, TURIZMO IR VIEŠŲJŲ RYŠIŲ SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **„DĖL PLUNGĖS RAJONO SAVIVALDYBĖS ŽEMAIČIŲ KALVARIJOS KULTŪROS CENTRO NUOSTATŲ PATVIRTINIMO“** |

2023 m. liepos 10 d.

Plungė

**1. Parengto sprendimo projekto tikslai, uždaviniai.**

Patvirtinti naujos redakcijos Plungės rajono savivaldybės Žemaičių Kalvarijos kultūros centro nuostatus.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.**

Pripažinti netekusiu galios Plungės rajono savivaldybės tarybos 2021 m. lapkričio 25 d. sprendimą Nr. T1-284 „Dėl Plungės rajono savivaldybės Žemaičių Kalvarijos kultūros centro nuostatų patvirtinimo“ nuo naujų nuostatų įregistravimo Juridinių asmenų registre dienos.

**3. Kodėl būtina priimti sprendimą, kokių pozityvių rezultatų laukiama.**

2023 m. balandžio 1 d. įsigaliojo naujos redakcijos Lietuvos Respublikos vietos savivaldos ir kultūros centrų įstatymai, todėl būtina patvirtini Plungės rajono savivaldybės Žemaičių Kalvarijos kultūros centro nuostatus, suderintus su aktualios redakcijos Kultūros centrų įstatymo nuostatomis.

**4. Lėšų poreikis ir finansavimo šaltiniai.**

Sprendimo projekto įgyvendinimui lėšos reikalingos sumokėti mokesčiui už naujos redakcijos nuostatų įregistravimą Juridinių asmenų registrų centre. Lėšų šaltinis – Plungės rajono savivaldybės Žemaičių Kalvarijos kultūros centro biudžeto lėšos.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.**

**-**

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.**

Projekto lyginamasis variantas neteikiamas, nes Plungės rajono savivaldybės Žemaičių Kalvarijos kultūros centro nuostatai tvirtinami nauja redakcija.

**7. Sprendimo projekto antikorupcinis vertinimas.**

Korupcijos pasireiškimo tikimybės nėra. Vertinimas neatliekamas.

**8. Nurodyti, kieno iniciatyva sprendimo projektas yra parengtas.**

Sprendimas parengtas Savivaldybės administracijos ir Plungės rajono savivaldybės Žemaičių Kalvarijos kultūros centro iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

**-**

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

Patvirtintas sprendimas turi būti pateiktas Plungės rajono savivaldybės administracijos Kultūros, turizmo ir viešųjų ryšių skyriui bei Plungės rajono savivaldybės Žemaičių Kalvarijos kultūros centrui.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *Nenumatomas* |
| *Finansams* |  | *Nenumatomas* |
| *Socialinei aplinkai* |  | *Nenumatomas* |
| *Viešajam administravimui* |  | *Nenumatomas* |
| *Teisinei sistemai* |  | *Nenumatomas* |
| *Kriminogeninei situacijai* |  | *Nenumatomas* |
| *Aplinkai* |  | *Nenumatomas* |
| *Administracinei naštai* |  | *Nenumatomas* |
| *Regiono plėtrai* |  | *Nenumatomas* |
| *Kitoms sritims, asmenims ar jų grupėms* |  | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Kultūros, turizmo ir viešųjų ryšių skyriaus vedėja ­­­­­­­­­­­­ Vida Saukalienė